b'\n_START_ARTICLE_\nJanez Kranjec\n_START_SECTION_\n\xc5\xbdivljenjepis\n_START_PARAGRAPH_\nKranjec je leta 1939 diplomiral na voja\xc5\xa1ki akademiji v Beogradu. Med okupacijo je bil od 1941 do 1944 v ujetni\xc5\xa1tvu v Nem\xc4\x8diji. Po vrnitvi iz ujetni\xc5\xa1tva je stopil v NOB, kjer je bil med drugim vojni dopisnik, \xc5\xa1ef propagandnega odseka Tom\xc5\xa1i\xc4\x8deve brigade in 4. grupe odredov. Po vojni je delal na Radiu Ljubljana, nato se je 1947 lotil tretjega o\xc5\xbeivljanja humoristi\xc4\x8dnega lista Pavliha, pri katerem je bil od leta 1948 do 1954 glavni in odgovorni urednik nato do 1967 urednik. Z organiziranjem mo\xc4\x8dnega zaledja sodelavcev po Sloveniji in sistemati\xc4\x8dno obdelavo \xc5\xbego\xc4\x8de problematike v slovenskem povojnem \xc5\xbeivljenju je v Pavlihi razvil odmevno javno tribuno. Delovni kolektiv Pavlihe je po J. Kranjcu 1972 imenoval in do 1981 podeljeval nagrade in priznanja za iskrivost duha.'